ཕྱོགས་ལྷུང་རྒྱུན་སྲིང་བྱེེད་པ་ལ་རྒྱུ་མཚན་བཙན་པོ་ཞིག་མེད་ལ།སློབ་དཔོན་ཆེན་མོ་གུང་ཐང་གིས་གསུངས་པ་ལྟར།ཐ་ན་ཚེ་འདི་ལ་ཡང་ཆེས་བཟང་བའི་གྲོགས་པོ་ཟེར་བ་དེ་ཚིག་ངན་གཅིག་ལ་བརྟེན་ནས་སྡང་བའི་དགྲ་རུ་འགྱུར་ཞིང་།ཚེ་སྟོད་ལ་གྲོགས་པོ་ཡིན་པའི་མི་དེ་ཚོ་ཚེ་སྨད་ལ་དགྲ་རུ་འགྱུར་སྲིད་པར་མ་ཟད།ཚེ་སྟོད་ལ་དགྲ་བོ་ཡིན་པའི་མི་དེ་ཚོ་ཚེ་སྨད་ལ་གྲོགས་པོར་འགྱུར་བའང་ཡོད་སྲིད།འདི་ནི་ང་ཚོ་ཚང་མ་ལ་ར་འཕྲོད་ཐུབ་པ་ཞིག་རེད།ཕྱོགས་ལྷུང་གི་ལྟ་སྟངས་འདི་ངེས་པར་སྤོང་དགོས་པའི་རྒྱུ་མཚན་ནི།འདིའི་གཞི་རྟེན་ཆགས་ཞེན་དང་ཁོང་ཁྲོ་ཡིན་པས་རེད་ལ།འདིའི་རྟགས་མཚན་གསལ་པོ་ཞིག་ནི།མི་གཞན་གྱི་བྱ་སྤྱོད་འགྱུར་མ་ཐག་ཏུ་ང་ཚོའི་བྱ་སྤྱོད་ཀྱང་འགྱུར་འགྲོ་བ་དེ་རེད་ལ།ཕྱོགས་གཞན་ཞིག་ནས་བཤད་ན།གལ་སྲིད་ང་ཚོར་འགྲོ་བ་གཞན་དག་གི་གནས་སྟངས་ལ་བསམ་བློ་གཏོང་ཞིང་།དེ་དག་གི་ཕྱོགས་ལ་སེམས་ཐག་ཉེ་བའི་ཚོར་བ་ངོ་མ་ཞིག་ཡོད་ཚེ།མི་གཞན་གྱི་ལྟ་སྟངས་འགྱུར་ནའང་།ང་ཚོའི་ལྟ་སྟངས་ནི་སྔར་དང་གཅིག་མཚུངས་སུ་གནས་རྒྱུ་རེད།ང་ཚོས་རང་གི་གྲོགས་པོའམ།ཡང་ན།གཉེན་ཉེ་ཡིན་པའི་མི་ཞིག་གི་སྐོར་བཤད་སྐབས།རྟག་པརངའི་གྲོགས་པོདང་།ངའི་གཉེན་ཉེཞེས་ཟེར་ཞིང་།མཛའ་འབྲེལ་ནན་བཤད་བྱེད་པའི་རྒྱུ་མཚན་ནི་ཞེན་ཆགས་ཀྱི་དབང་གིས་རེད།འདི་ནི་ང་ཚོས་འགོག་སྲུང་བྱེད་དགོས་པའི་ཕྱོགས་ལྷུང་གི་རིགས་ཤིག་རེད།ཇི་སྲིད་ང་ཚོར་འདི་ལྟ་བུའི་ཕྱོགས་ལྷུང་གི་ཚོར་བ་ཡོད་པ་དེ་སྲིད་དུ།འགྲོ་བ་སེམས་ཅན་ཐམས་ཅད་ཀྱི་གཅིག་གྱུར་རང་བཞིན་མཐོང་མི་ཐུབ་ལ།རྒྱུ་མཚན་དེ་ལ་བརྟེན་ནས།ཐ་ན་ང་ཚོའི་ཆེས་བཟང་པའི་གྲོགས་པོ་ཡང་སྐྱེ་བ་སྔོན་མ་ཞིག་ལ་ང་ཚོའི་དགྲ་རུ་གྱུར་མྱོང་ཡོད་སྲིད་པའི་བསམ་བློ་གཏོང་དགོས།ང་ཚོའི་རྒྱུད་ལ་འགྲོ་བ་སེམས་ཅན་ཐམས་ཅད་འདྲ་མཉམ་དུ་འཛིན་པའི་ཚོར་བ་སྐྱེས་པ་ན།ང་ཚོས་དེ་དག་གི་བཀའ་དྲིན་རྟོགས་ཐུབ།དེར་བརྟེན།ང་ཚོའི་དགྲ་བོ་ངོ་མ་ནི་ཉོན་མོངས་པ་ཡིན་དགོས་པ་ལས།ང་ཚོའི་ཟླ་གྲོགས་སུ་གྱུར་པའི་འགྲོ་བ་རྣམས་མིན་ལ།ཁོ་ཚོ་ཡང་ཉོན་མོངས་པའི་གཞན་དབང་དུ་གྱུར་ཡོད།སྙིང་རྗེའི་ཉམས་ལེན་ཁྲོད་ཐོག་མར་སྡུག་བསྔལ་གྱི་རིམ་པ་རྣམས་ཞིབ་མོར་རྟོགས་རྒྱུ་གལ་ཆེན་པོ་རེད།ནམ་རྒྱུན་ང་ཚོས་ལུས་སྡུག་བསྔལ་གྱིས་མནར་བའི་མིའམ།ཡང་ན་དབང་པོ་སྐྱོན་ཅན་གྱི་མི་ཚོ་མཐོང་སྐབས།གློ་བུར་དུ་ཁོ་ཚོར་དམིགས་པའི་སྙིང་རྗེ་སྐྱེ་ཡང་།ང་ཚོས་མི་རྒྱུ་ཆེན་ནམ་ཡང་ན་སློབ་སྦྱོང་ཡག་པོ་ཅན་མཐོང་སྐབས།སྙིང་རྗེ་སྐྱེ་རྒྱུའི་ཚབ་ལ་ཕྲག་དོག་དང་འགྲན་སེམས་སྐྱེ་ལ།འདི་ཡིས་གསལ་པོར་མཚོན་པ་ནི།ང་ཚོས་འགྲོ་བ་སེམས་ཅན་ཐམས་ཅད་ལ་ཁྱབ་པའི་སྡུག་བསྔལ་རྟོགས་མེད་སྟབས།ང་ཚོའི་སྙིང་རྗེ་ནི་ཕྱོགས་ལྷུང་ཅན་ཞིག་ཡིན་པ་དེ་རེད།དེའི་ཕྱིར།ང་ཚོའི་སེམས་ནང་དུ་གནས་པའི་ཉོན་མོངས་པ་རྣམས་དགྲ་བོ་དངོས་གནས་སུ་རྟོགས་རྒྱུ་དེ་ཤིན་ཏུ་གལ་ཆེ་ལ།ང་ཚོས་དེ་རྟོགས་པ་ན།ཉོན་མོངས་པའི་དབང་གིས་འགྲོ་བ་གཞན་རྣམས་ཀྱི་སེམས་ནང་ལ་བྱུང་བའི་དཀའ་ངལ་རྣམས་རྟོགས་ཐུབ་རྒྱུ་རེད།སྙིང་རྗེ་ནི་འགྲོ་བ་སེམས་ཅན་ཐམས་ཅད་ཀྱི་ཕྱོོགས་ལ་བསྐྱེད་དགོས་ཤིང་།ཚོགས་ཁག་དམིགས་བསལ་བ་ཞིག་གྲོགས་པོའམ་གཉེན་ཉེར་ངོས་འཛིན་པ་དང་།དེ་དག་གི་ཕྱོགས་ལ་སེམས་ཐག་ཆེ་བའི་ཚོར་བ་དམིགས་བསལ་བ་ཞིག་རྒྱུན་སྲིང་བ་ནི།དོན་དངོས་ཐོག་ཆགས་ཞེན་ཡིན་པ་ལས་དོན་དམ་པའི་སྙིང་རྗེ་ཞིག་མིན་ལ།ཐལ་དྲགས་པའི་ཆགས་ཞེན་ལ་བརྟེན་ནས་སྡུག་བསྔལ་འབྱུང་བ་རེད།དེར་བརྟེན།ང་ཚོས་གཞན་ལ་བཏང་སྙོམས་ཀྱི་འདུ་ཤེས་ཤིག་བཟུང་སྟེ།ང་ཚོ་ཕྱོགས་ལྷུང་དང་།ཆགས་ཞེན།ཁོང་ཁྲོའི་ཚོར་བ་བཅས་ལས་ཐར་དགོས།